和林子長海棠韻
作者：袁說友
朝代：宋

paragraphs: 去年寒食猶依然，海棠花落南溪前。
風隨雨雪作三厄，燕支落盡無人憐。
今年花下去年色，不暖不寒三月天。
花間置酒君有意，我負宿約慚周旋。
年年惜春春易老，春去花殘常恨早。
勸君更辦一杯春，明朝捲地東風掃。
園溪已漲桃花急，月明夜釣漁舟笠。
君能割我半亭溪，寧嘆此錐無地立。